lotofager
Lotofager er i Odysseen et fredsommeligt folk, der levede af frugterne fra det mytiske lotostræ og tog vel imod Odysseus og hans mænd. Da nogle af mændene fik lotosfrugterne at spise, tabte de al lyst til at vende hjem til Ithaka, og Odysseus måtte med magt slæbe dem tilbage til skibene.
Frugten og lotofagernes land, som ifølge de græske geografer lå i Nordafrika, hører begge hjemme i eventyrets verden, og forsøg på at tolke opholdet som et besøg i underverdenen synes ubegrundede.
I nutiden bruges lotofag sommetider om en indolent person.